ছুটির দিনে ঘুরে আসতে পারেন বাহাদুর শাহ পার্কে : ছুটির দিনে অলসভাবে বসে না থেকে ঘুরে আসতে পারেন পুরনো ঢাকার বাহাদুর শাহ পার্ক থেকে। পুরান ঢাকার মানুষ সকাল-বিকাল এখনো বাহাদুর শাহ পার্কে আসেন হাঁটতে। কেউ আবার হাতে সময় থাকলে কিছুক্ষণ বিশ্রাম করে নেন। নাগরিক জীবনের শত রূঢ় বাস্তবতার ক্লান্তি ও অবসাদ কাটাতে একটু স্বস্তির নিঃশ্বাস ফেলতে বাহাদুর শাহ পার্কে আসেন অনেকে। কংক্রিটের জঞ্জালে ঘেরা রাজধানীর ঢাকার মানুষের জন্য একটু স্বস্তির নিঃশ্বাস ফেলার জায়গা এক চিলতে এই পার্কটি। ঢাকা মহানগর ইমারত (নির্মাণ, উন্নয়ন, সংরক্ষণ ও অপসারণ) বিধিমালা, ২০০৮-এর বিধি ৬১ অনুযায়ী রাজধানী উন্নয়ন কর্তৃপক্ষের মহাপরিকল্পনাভুক্ত স্থাপনা হিসেবে ঐতিহাসিক গুরুত্বের বিবেচনায় বাহাদুর শাহ পার্ককে সংরক্ষণের জন্য তালিকাভুক্ত করা হয়েছে। পশ্চিম দিকের প্রবেশদ্বার বন্ধ রাখা হয়েছে। পূর্ব দিকেরটা দিন-রাত ২৪ ঘণ্টাই খোলা থাকে। জানা যায়, এই পার্ক এক সময় অনেক পামগাছ ছিলো। সেই পামেগাছের সারিতেই ১৮৫৭ সালের সিপাহী বিদ্রোহের সময় ঢাকার ধরা পরা বিদ্রোহীদের ফাঁসিতে ঝুলিয়ে রাখা হয়েছিলো! সেই বিদ্রোহীদের মধ্যে একজন নারীও ছিলো! এখন অবশ্য সেই পুরাতন গাছগুলোর কোনটাই আর অবশিষ্ট নেই। সব কেটে ফেলা হয়েছে। সময় হাতে নিয়ে গেলে এ জায়গা ছাড়াও এর আশপাশে পুরানো ঢাকার অনেক ঐতিহ্যবাহী দর্শনীয় স্থান দেখে আসা যাবে।